Eu am văzut multe feministe în viaţa mea. Şi mi-a fost dat să surprind 
şi resortul intim al mişcării acesteia: feminismul decurge din lipsa de 
feminitate. Încercarea - ridicolă în pretenţiile ei şi generatoare de milă în 
lipsa ei de mijloace - de a expropria pe bărbat din funcţiile lui politic-sociale, 
în beneficiul femeilor, nu a fost niciodată întreprinsă de femei propriu zise; ci, 
în chip normal, de biete fiinţe aruncate, printr-o lipsă sau alta, în afară de 
putinţa acţiunilor lor fireşti, scoase, printr-o deformaţie sau alta, de sub raza 
de valabilitate a legilor lor fireşti. 

Veleităţile de stăpânire ale femeilor? Nimeni nu ar avea, la urma 
urmelor, dreptul să le nege sau să le duşmănească. Căci nu ar însemna decât 
să ne facem iluzii. Stăpânirea aceasta a fost întotdeauna un fapt. Ea e mai 
slabă astăzi, de când femeile au încercat să o exercite direct, la egalitate cu 
bărbaţii, după aceleaşi norme şi poziţii ca şi bărbaţii - şi, evident, au fost 
înfrânte. Ceea ce şi explică, de altfel, lipsa oricărei femei ca element 
hotărâtor de declanşare a acţiunii în toate marile prefaceri actuale. Dar 
întâmplările istorice au stat prea întotdeauna şi prea sub stăpânirea - adesea 
dură şi tiranică - a femeilor, pentru a se putea nega acesteia drepturile la 
existenţă. 

A fost o stăpânire deci, - însă s-a exercitat altfel. După legile fireşti ale 
femeii. Care, orice ar spune feministele, este totuşi altceva decât un bărbat. 
Altceva, nu numai ca organism şi sensibilitate; ci altceva ca structură 
spirituală. Mai aproape de realităţi, - în contact mai nemijlocit cu viaţa. Mai 
identificate cu ea. Nedepăşind-o cu gândul; dar fiind această viaţă. Şi redând- 
o. Într-un gest sau într-o vorbă. Încercarea noastră conceptual-analitică de a 
despica realităţile după liniile lor fireşti, de a le grupa şi sistematiza pentru a 
le cunoaşte, se dovedeşte a fi o penibilă trudă pe lângă îndemnarea 
instinctivă, de animal aproape, cu care o femeie mai mult jucându-se, fixează 
elementele esenţiale ale unei situaţii, precizează punctele nevralgice, ignoră 
într-o problemă tot ce e lipsit de relevanţă. 

Pe această linie, deci, a vieţii, şi mai departe a răsfrângerii vieţii, a 
reprezentării ei simbolice, şi nu pe cea a cunoaşterii şi acţiunii analitic- 
discursiv trebuie să se mişte activitatea feminină - dacă vrea să fie rodnică. 
Pe linia feminităţii adică, şi nu a feminismului. 


